ดีเอสไอตั้งทีมสอบสวนทักษิณซุกหุ้น‘วินมาร์ค’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ดีเอสไอย้ำจะส่งคดีตระกูลชินวัตร อำพรางถือหุ้นชินคอร์ปผ่านวินมาร์คและแอมเพิลริชให้อัยการเร็วที่สุด
นายธาริต เพ็งดิษฐ์ อธิบดีกรมสอบสวนคดีพิเศษ (ดีเอสไอ) เปิดเผยว่า ดีเอสไอได้ตั้งคณะพนักงานสอบสวนขึ้นมาดำเนินการตามข้อกล่าวหาของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่ส่งหนังสือกล่าวโทษ พ.ต.ท.ทักษิณ ชินวัตร อดีตนายกรัฐมนตรี คุณหญิงพจมาน ณ ป้อมเพชร และบุตร 2 คน คือ นายพานทองแท้ และ น.ส.พินทองทา ชินวัตร ในการใช้บริษัท แอมเพิลริช อินเวสต์เมนต์ และบริษัท วินมาร์ค เป็นผู้ถือครองหุ้นบริษัท ชิน คอร์ปอเรชั่น ซึ่งเป็นความผิดตาม พ.ร.บ.หลักทรัพย์และตลาดหลักทรัพย์ 
นายธาริต กล่าวต่อว่า คดีดังกล่าวมีข้อสังเกตว่าเป็นผลจากคำพิพากษาของศาลฎีกาแผนกคดีอาญาของผู้ดำรงตำแหน่งทางการเมือง ซึ่งพิพากษาว่า พ.ต.ท.ทักษิณ และคุณหญิงพจมาน เป็นเจ้าของที่แท้จริงของบริษัท วินมาร์ค บริษัท แอมเพิลริชฯ และเป็นผู้ถือหุ้นชินคอร์ปด้วย ซึ่งคณะพนักงานสอบสวนจะยึดคำพิพากษามาเป็นแนวทางการทำงาน 
“เชื่อว่าการทำงานจะไม่มีปัญหา และดีเอสไอจะสามารถสรุปสำนวนส่งอัยการได้อย่างรวดเร็ว” นายธาริต กล่าว
ก่อนหน้านี้ ก.ล.ต.ได้เปิดเผยข้อมูลต่อศาลฎีกาฯ โดยระบุว่าได้รับความร่วมมือจากหน่วยงานด้านหลักทรัพย์ในต่างประเทศ โดยเฉพาะฮ่องกง สิงคโปร์ และมาเลเซีย พบว่า พ.ต.ท.ทักษิณ และคุณหญิงพจมาน อำพรางการถือหุ้นหลายชั้น ผ่านกองทุนที่เรียกว่า “ซิเนตราทรัสต์” ซึ่งมีบริษัท แมทธีสัน ที่ฮ่องกงรับเป็นผู้บริหาร
นอกจาก พ.ต.ท.ทักษิณ จะไม่ปฏิบัติตาม พ.ร.บ.ประกอบรัฐธรรมนูญว่าด้วยคุณสมบัติของผู้ดำรงตำแหน่งทางการเมือง แล้ว ยังผิดกรณีไม่รายงานการซื้อขายหุ้น และไม่ทำคำเสนอซื้อหลักทรัพย์เพื่อครอบงำกิจการตาม พ.ร.บ.หลักทรัพย์